钦定古今图书集成/理学汇编/学行典/第002卷 > 刘邵人物志 > 《流业》
## 钦定古今图书集成/理学汇编/学行典/第002卷 > 刘邵人物志 > 《流业》

盖“人流之业，十有二焉：有清节家，有法家，有术家，有
国体，有器能，有臧否，有伎俩，有智意，有文章，有儒学，
有口辩，有雄杰。若夫德行高妙，容止可法，是谓清节
之家”，延陵、晏婴是也；建法立制，彊国富人，是谓“法家”，
管仲、商鞅是也；思通道化，策谋奇妙，是谓“术家”，范蠡、
张良是也。“兼有三材，三材皆备，其德足以厉风俗，其”
法足以正天下，其术足以谋庙胜，是谓“国体。”伊尹、吕
望是也。兼有三材，三材皆微，其德足以率一国，其法
足以正乡邑，其术足以权事宜，是谓“器能。”子产、西门
豹是也。兼有三材之别，各有一流。清节之流，不能弘
恕，好尚讥诃，分别是非，是谓“臧否”，子夏之徒是也。法
家之流，不能创思远图，而能受一官之任；错意施巧，
是谓“伎俩”，张敞、赵广汉是也。术家之流，不能创制垂
则，而能遭变用权，权智有馀，公正不足，是谓“智意”，陈
平、韩安国是也。凡此八业，皆以三材为本，故虽波流
分别，皆为轻事之材也。能属文著述，是谓“文章”，司马
迁、班固是也。能传圣人之业，而不能干事施政，是谓
“儒学”，毛公、贯公是也。“辩不入道，而应对资给，是谓口
辩，乐毅、曹丘生是也；胆力绝众，材略过人，是谓骁雄，
白起、韩信是也。凡此十二材，皆人臣之任也，主德不
预焉。”主德者，聪明平淡，总达众材，而不以事自任者
也。是故主道立则十二材各得其任也。清节之德，师
氏之任也；法家之材，司寇之任也；术家之材，三孤之
任也。“三材纯备，三公之任也。三材而微，冢宰之任也。
臧否之材，师氏之佐也。智意之材，冢宰之佐也。伎俩
之材，司空之任也。儒学之材，安民之任也。文章之材，
国史之任也。辩给之材，行人之任也。骁雄之材，将帅
之任也。”是谓主道得而臣道序，官不易方，而太平用
成。若道不平淡，与一材同用好，则一材处权，而众材
失任矣。